หุ้นไทยแกร่งดีดขึ้นมาปิดบวก 8.25 จุด
ความเคลื่อนไหวหุ้นไทยส่งท้ายสัปดาห์ผันผวน ภาคเช้าแกว่งแดนลบ แต่ยังฟื้นกลับมาปิดในแดนบวกได้
4 ม.ค. 2556

ความเคลื่อนไหวหุ้นไทยส่งท้ายสัปดาห์ผันผวน ภาคเช้าแกว่งแดนลบ แต่ยังฟื้นกลับมาปิดในแดนบวกได้
ดัชนีตลาดหลักทรัพย์แห่งประเทศไทย วันที่ 4 ม.ค. หลังจากทรุดลงไปแตะที่ 1,399.97 จุด ในการซื้อขายภาคเช้า แต่หลังจากนั้นค่อยๆ ขยับเพิ่มขึ้น จนกระทั่งในช่วงท้ายตลาดดีดขึ้นไปปิดตลาดที่ 1,416.67 จุด เพิ่มขึ้น 8.25 จุด หรือ 0.59% มูลค่าการซื้อขาย 47,352.30 ล้านบาท  
น.ส.ธีรดา ชาญยิ่งยง ผู้จัดการฝ่ายวิเคราะห์ บริษัทหลักทรัพย์ (บล.) ฟิลลิป (ประเทศไทย) กล่าวว่า ดัชนีที่ปรับเพิ่มขึ้นในช่วงท้ายตลาด ไม่ได้มีปัจจัยบวกเข้ามาสนับสนุนอย่างชัดเจน นอกจากนี้ ปัจจัยส่วนใหญ่ที่มีผลต่อตลาดหุ้นทั่วโลกในช่วงนี้กลับเป็นปัจจัย โดยเฉพาะรายงานประชุมของเฟดที่ระบุว่า มีเจ้าหน้าที่เฟดบางคนวิตกกังวลเกี่ยวกับการเพิ่มงบดุลบัญชีของเฟดเป็น 2.9 ล้านล้านดอลลาร์ และเริ่มมีการส่งสัญญาณถึงการชะลอหรือหยุดการซื้อสินทรัพย์ QE ก่อนสิ้นปีนี้
"ช่วงนี้ตลาดมีความผันผวนสูง และคาดว่า ในสัปดาห์หน้าดัชนีห้นไทยจะยังคงผันผวน แต่มีแนวโน้มลดลง โดยให้แนวต้านไว้ที่ 1,430 จุด และแนวรัยที่ 1,380 จุด หลังจากตลาดรับข่าวบวกไปหมดแล้ว" น.ส.ธีรดา กล่าว
นอกจากนี้ น.ส.ธีรดา ยังแนะนำว่า กลยุทธ์การลงทุนในช่วงนี้ นักลงทุนควรเลือกลงทุนเป็นรายตัว โดยเลือกหุ้นที่ราคายังปรับเพิ่มขึ้นไม่มากเมื่อเทียบกับตัวอื่นๆ ในกลุ่ม
หลักทรัพย์ที่มีมูลค่าซื้อขายสูงสุด 5 อันดับ
BBL มูลค่า 1,763.07 ล้านบาท ปิดที่ 197.00 บาท +3.00 บาท หรือ  +1.55%
INTUCH มูลค่า 1,479.71 ล้านบาท ปิดที่ 67.50 บาท -1.00  บาท หรือ -1.46%
PTT มูลค่า 1,445.89 ล้านบาท ปิดที่ 335.00 บาท -2.00  บาท หรือ -0.59%
BLAND มูลค่า 1,325.51 ล้านบาท ปิดที่ 1.30 บาท ไม่เปลี่ยนแปลง
TMB มูลค่า 1,312.57 ล้านบาท ปิดที่ 1.99 บาท +0.03  บาท หรือ  +1.53%